**ՀԻՄՆԱՎՈՐՈՒՄ**

**««ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2022 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՀՀ ՕՐԵՆՔՈՒՄ ՎԵՐԱԲԱՇԽՈՒՄ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2021 ԹՎԱԿԱՆԻ ԴԵԿՏԵՄԲԵՐԻ 23-Ի N 2121-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ՈՒ ԼՐԱՑՈՒՄՆԵՐ ԿԱՏԱՐԵԼՈՒ ԵՎ ԳՆՄԱՆ ԳՈՐԾԸՆԹԱՑ ԿԱԶՄԱԿԵՐՊԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ**

1. **Անհրաժեշտությունը՝** պայմանավորված է ոստիկանության ստորաբաժանումների ընթացիկ տարվա կարիքների ճշտման արդյունքում առաջնահերթ համարվող ծախսերի կատարման համար իրավական հիմք ապահովելու հանգամանքով։
2. **Կապը ռազմավարական փաստաթղթերի հետ.**

Նախագիծը բխում է ՀՀ կառավարության 2021-2026 թվականների ծրագրի «5.4 Ոստիկանության բարեփոխումներ»-ի հիմնադրույթներից ( պարեկային ծառայության շենքային պայմանների ապահովում, ոստիկանության ստորաբաժանումների տեխնիկական հագեցվածության մակարդակի բարձրացում և այլն)։

1. **Ընթացիկ իրավիճակը, խնդիրները և կարգավորման բնույթը.**

Որոշման նախագծով նախատեսվում է ոստիկանության ընթացիկ տարվա բյուջեով սահմանված միջոցները վերաբաշխել հետևյալ ուղղություններով.

* **1158 ծրագրի 11001 միջոցառման** հատկացումները նախատեսվում է ավելացնել 3,0 մլն. դրամով, որից.

**«Համակարգչային ծառայություններ» 4232 ծախսային հոդվածը**՝0,5 մլն. դրամի չափով՝ հետևյալ նպատակով.

ՀՀ ոստիկանության և «Էլլիպս Ջի Էյ» ՍՊԸ-ի միջև 2020թ. դեկտեմբերի 30-ին կնքվել է թիվ ՀՀ Ո ԵՄԾՁԲ-2020-ԲՋՋ-54 պայմանագիրը՝ «Գնումների մասին» ՀՀ օրենքի 15-րդ հոդվածի 6-րդ մասի հիման վրա (պայմանով)։ Նախատեսվում է, որ բջջային հավելվածի ծրագրային ապահովման մշակման ծառայությունների դիմաց վճարումները պետք է կատարվեն ամսական հաշվարկով՝ տվյալ համակարգով արձանագրված ՃԵԿ խախտումներով կայացված որոշումներով փաստացի գանձված գումարների 27,8% չափով։

Բջջային հավելվածի գործարկումից ի վեր (2021թ. հուլիս) ս/թ փետրվարի դրությամբ կազմվել են 558 արձանագրություն, որոնցից 174-ի մասով կայացվել են վարչական տույժեր նշանակելու մասին որոշումներ՝ 1,7 մլն. դրամ ընդհանուր գումարով։ Փաստացի գանձվել է 426,0 հազ. դրամ։ Հետևաբար արդեն իսկ պայմանգրի կողմ հանդիսացող կազմակերպությանը ենթակա է վճարման 118,4 հազ. դրամ։

Հաշվի առնելով կայացված որոշումների և փաստացի գանձումների դինամիկան առաջարկվում է ընթացիկ տարվա համար նախատեսել 450,0 հազ. դրամ պայմանագրային պարտավորությունների կատարումն ապահովելու համար։

Պետք է նշել, որ նշված պայմանագրի ուժի մեջ մտնելու 6 ամսյա ժամկետը բաց է թողնվել՝ համապատասխան ֆինանսական միջոցներ չնախատեսելու պատճառով։ Սակայն նկատի ունենալով տվյալ համակարգի փաստացի ներդրման և առայսօր անխափան գործարկման հանգամանքը, Նախագծի 5-րդ կետով առաջարկվում է թույլ տալ ՀՀ ոստիկանությանը վերը նշված մրցութային ընթացակարգով կնքված պայմանագրի կատարման նպատակով կնքել համապատասխան համաձայնագիր։

**«Կառավարչական ծառայություններ» 4235 հոդվածի** հատկացումները առաջարկվում է ավելացնել 3,0 մլն. դրամով (2,1 մլն. դրամը՝ գաղտնի)։

Ավելացվող գումարից 0,9 մլն դրամը առաջարկվում է ուղղել ՀՀ ոստիկանության Երևան քաղաքի վարչության Մաշտոցի ՈԲ շենքի կապիտալ վերանորոգման նախագծանախահաշվային փաստաթղթերի քաղաքաշինական պարզ փորձաքննության ծառայության ձեռքբերմանը: Համաձայն Հայաստանի Հանրապետության քաղաքաշինության նախարարի 2008 թվականի հունիսի 16-ի թիվ 41-Ն հրամանի՝ նախագծանախահաշվային փաստաթղթերի պարտադիր փորձաքննության նորմատիվային (կողմնորոշիչ) արժեքը որոշվել է նախագծանախահաշվային փաստաթղթի ձեռքբերման գումարի նկատմամբ կիրառելով 7%:

**«Այլ նպաստներ բյուջեից» 4729 հոդվածի** հատկացումները առաջարկվում է նվազեցնել 0,5 մլն. դրամով։

* **31001 միջոցառման «Շենքերի և շինությունների կապիտալ վերանորոգում»` 5113 հոդվածի** գծով հատկացումներընախատեսվում է նվազեցնել 60,5 մլն. դրամով (ընդ որում՝ նվազեցվում է 1.384,7 մլն. դրամով և ավելացվում է 1.324,2 մլն. դրամ):

«Ընդհանուր շինարարական աշխատանքներ» (45221142/1) գնման առարկայի գծով նախատեսված հատկացումները նվազեցնելու հնարավորությունն ընձեռվել է Լոռու և Շիրակի մարզերում գործարկվող պարեկային ծառայության շենքային պայմանների ապահովման նպատակով նախատեսված ծախսերի ֆինանսավորման աղբյուրի փոփոխության արդյունքում։ Նշված աշխատանքների գծով հատկացումները նախատեսվել է կապիտալ ծախսերի կազմում, սակայն հետագա ուսումնասիրությունների արդյունքում պարզվեց, որ դրանք ընթացիկ բնույթի են։ Ըստ այդմ ոստիկանության ընթացիկ ծախսերի ընդհանուր հատկացումների սահմաններում իրականացված վերաբաշխումների միջոցով ապահովեց նախատեսվող աշխատանքների կատարումը, իսկ այդ նպատակով նախատեսված կապիտալ ծախսերը տվյալ դեպքում նախատեսվում է վերաբաշխել նախագծով նախատեսվող ոստիկանության մյուս առաջնահերթ համարվող ծախսերը կատարելու համար։

Կատարվող փոփոխությունների արդյունքում 1275,0 մլն. դրամը նախատեսվում է ուղղել ՀՀ ոստիկանության ք. Երևան, Էրեբունի վարչական շրջան, Խորենացի 158 հասցեում տեղակայված շենք-շինությունների հիմնանորոգման-վերակառուցման (կառուցման) աշխատանքների 2022թ. մասնաբաժնի ֆինանսավորմանը։

ՀՀ կառավարության 2020թ-ի ապրիլի 23-ի <<Հայաստանի Հանրապետության ոստիկանության բարեփոխումների ռազմավարությունը և դրանից բխող 2020-2022 թվականների գործողությունների ծրագիրը հաստատելու մասին>> թիվ 638-Լ որոշման 2-րդ հավելվածի «Պարեկային ոստիկանության ծառայության և Օպերատիվ կառավարման կենտրոնի ներդրում» ուղղության 5.2-րդ կետի համաձայն նախատեսվում է կառուցել և վերանորոգել ք. Երևան, Էրեբունի վարչական շրջան, Խորենացի 158 հասցեում տեղակայաված շենք-շինությունները, որտեղ պետք է տեղակայվեն նշված ստորաբաժանումները։

Նշված աշխատանքների իրականացման համար անհրաժեշտ նախագծանախահաշվային փաստաթղթերի ձեռքբերման նպատակով ՀՀ օրենսդրության պահանջներին համապատասխան կազմակերպվել է գնման գործընթաց, որի արդյունքում 2020թ-ի սեպտեմբերի 10-ին N ՀՀՔԿ-ԳՀԽԾԲ-2018 ծածկագրով <<Համաշին նախագիծ>> ՍՊԸ-ի հետ կնքվել է պայմանագիր, որի համաձայն շինարարական աշխատանքների գումարի չափը հաշվարկվել է շուրջ 2,4 մլրդ. դրամ, իսկ կատարման ժամկետ է սահմանվել 930 օր: Հարկ է նշել, որ հիշյալ կազմակերպության կողմից կազմված նախագծանախահաշվային փաստաթղթերը ՀՀ օրենսդրությամբ պահանջներին համապատասխան ենթարկվել են պարզ, ինչպես նաև համալիր փորձաքննությունների և ստացել են դրական եզրակացություններ:

<<Բիդեք>> ՍՊԸ-ի հետ 03.09.2021թ. կնքված ՀՀ Ո ԲՄԱՇՁԲ2021-ՇԻՆ/ՕԿԿ-47 ծածկագրով Պետության կարիքների համար կապալային աշխատանքների կատարման պետական գնման պայմանագրի համաձայն շինարարական աշխատանքների գինը սահմանվել է 2.2 մլրդ. դրամ:

Նշված պայմանագրի շրջանակներում 2021 թվականի 4-րդ եռամսյակում կատարված շինարարական աշխատանքների համար վճարվել է 250,0 մլն ՀՀ դրամ:

Ընթացիկ տարվա բյուջետային հատկացումներից 1.300,0 մլն. դրամը նախատեսվել է նշված շինարարական աշխատանքների 2022թ. մասնաբաժնի ֆինանսավորմանը, որից 25,0 մլն. դրամը նախագծով առաջարկվում է ուղղել նշված շինարարական աշխատանքների նկատմամբ որակի տեխնիկական (17,0 մլն. դրամ) և հեղինակային հսկողության (8,0 մլն. դրամ) ծառայությունների ձեռքբերմանը (համապատասխանաբար՝ ՀՀՔԿ-ԳՀԽԾՁԲ-21/12, ՀՀՔԿ-ՄԱԾՁԲ-21/12Հ պայմանագրեր)։

Կատարվող փոփոխություններից 23.8 մլն. դրամը նախատեսվում է ուղղել ՀՀ ոստիկանության ԱՎՎ ք. Երևան Զաքյան փողոց 3 շենք.118/1 հասցեում տեղակայված շինության կապիտալ վերանորոգման աշխատանքների ֆինանսավորմանը, (պայմանով պայմանագիր՝ ՀՀ Ո ԳՀԱՇՁԲ- ՎԵՐԱՆՈՐՈԳՈՒՄ/2022/Հ-26), 0,3 մլն. դրամը՝ նշված շինարարական աշխատանքների նկատմամբ որակի տեխնիկական հսկողության ծառայության ձեռքբերմանը, (պայմանով պայմանագիր՝ ՀՀ Ո ԳՀԾՁԲ-ՏԵԽՀՍԿՈՂՈՒԹՅՈՒՆ/2022/Հ-28), իսկ 0,1 մլն. դրամը՝ հեղինակային հսկողության ծառայության ձեռքբերմանը։

Հեղինակային հսկողության ծառայության ձեռքբերումը նախատեսվում է իրականացնել մեկ անձ <<ՄԱ>> գնման ձևով, հիմք ընդունելով ՀՀ կառավարության 2017 թվականի մայիսի 4-ի <<Գնումների գործընթացի կազմակերպման կարգը հաստատելու և Հայաստանի Հանրապետության կառավարության 2011 թվականի փետրվարի 10-ի N 168-ն որոշումն ուժը կորցրած ճանաչելու մասին>> թիվ 526-Ն որոշման 23-րդ կետի 4-րդ ենթակետի աղյուսակի 6-րդ տողը՝ քաղաքաշինական փաստաթղթեր մշակողների հեղինակային հսկողություն:

**«Վարչական սարքավորումներ»` 5122 հոդվածի գծով** հատկացումները նախատեսվում է ավելացնել 19,0 մլն. դրամով, ընդ որում՝

9,4 մլն. դրամը առաջարկվում է ուղղել ՀՀ ոստիկանության հասարակության հետ կապերի և լրատվության վարչության կարիքներ համար տեխնիկական միջոցների ձեռքբերմանը։

Խնդիրը կայանում է նրանում, որ ներկայումս վարչության կողմից շահագործվող տեխնիկան մաշված է, հիմնականում անսարք, ինչը խոչընդոտներ է ստեղծում միջոցառումների լուսաբանման, դեպքի վայրից տեսանյութերի նկարահանման, ինչպես նաև հասարակության համար ուսուցողական, տեղեկատվական տեսահոլովակների և հաղորդումների նկարահանման ժամանակ։

Նշված գնման առարկաների գնորոշման համար հիմք են հանդիսացել «Գնումների մասին» ՀՀ օրենքի 15-րդ հոդվածի 6-րդ մասի հիմքով (պայմանով) կնքված պայմանագրերը (ՀՀ Ո ԷԱՃԱՊՁԲ-ՍԱՐՔ/ԿՏՏՎ/2022-13-1, ՀՀ Ո ԷԱՃԱՊՁԲ-ՍԱՐՔ/ԿՏՏՎ/2022-13-2, ՀՀ Ո ԳՀԱՊՁԲ-ԵՌՈՏԱՆԻ/ԿՏՏՎ/2022-12)։

6,3. մլն. դրամը ուղղվելու է ՀՀ ոստիկանության մարզային վարչությունների ենթակայության տակ գտնվող փորձաքրեագիտական ծառայությունների համար 30 հատ ժամանակակից թվային ֆոտոապարատներ ձեռքբերելուն։

ՀՀ ոստիկանության պոլիկլինիկայի բնականոն գործունեությունն ապահովելու նպատակով անհրաժեշտ համակարգիչների ձեռքբերմանն նախատեսվում է ուղղել 3,3 մլն. դրամ։

Արդեն տևական ժամանակ է, ինչ ՀՀ ոստիկանության ԲՎ պոլիկլինիկան միացել է էլեկտրոնային առողջապահության միասնական տեղեկատվական ԱՐՄԵԴ համակարգին և իրականացնում է առցանց պատվաստումների մուտքագրումը:

Էլեկտրոնային առողջապահության համակարգի ամբողջական գործարկման համար առցանց դիտել և մուտքագրել յուրաքանչյուր պացիենտի առողջության պատմությունն ու բուժման համար անհրաժեշտ տեղեկատվությունը, անհրաժեշտության դեպքում նաև առցանց ուղեգրում կատարել, ստուգել թեստավորման արդյունքները), ինչպես նաև էլեկտրոնային հարթակում աշխատանքները լիարժեք իրականացնելու նպատակով առկա համակարգիչների քանակը չի բավականացնում:

Ելնելով վերոգրյալից՝ ԱՐՄԵԴ հարթակում համակարգված աշխատանքներ իրականացնելու նպատակով անհրաժեշտ է ձեռք բերել 12 համակարգիչ:

**«Այլ մեքենաներ և սարքավորումներ»` 5129 հոդվածի գծով** հատկացումները առաջարկվում է ավելացնել 6,2 մլն. դրամով, որից 3,2 մլն. դրամը ուղղելու է ՀՀ ոստիկանության կենտրոնական և տարածքային ստորաբաժանումներում 2022 թվականին ջեռուցման գործընթացը պատշաճ ձևով ապահովելու նպատակով ջեռուցման կաթսաների ձեռքբերմանը։ Ուսումնասիրությունների ընթացքում պարզվել է, որ մի շարք ստորաբաժանումներում ջեռոցման համակարգի սարքավորումները շահագործում են 10-15 տարուց ավել և վերանորոգման ենթակա չեն, ուստի անհրաժեշտ են փոխարինել նոր կաթսաներով։

ՀՀ ոստիկանության փորձաքրեագիտական վարչության բնականոն գործունեության ապահովման նպատակով անհրաժեշտ է ձեռք բերել 3,0 մլն. դրամ ընդհանուր արժեքով սարք, սարքավորումներ, այդ թվում՝ հոսքի չափման (870,0 հազ. դրամ) գազի հայտնաբերման (870,0 հազ. դրամ) սարքեր և այլն։

**«Նախագծահետազոտական ծախսեր» 5134** հոդվածի գծով հատկացումները նախատեսվում է ավելացնել 32,2 մլն. դրամի չափով (ընդ որում՝ նվազեցվում է 30,1 մլն. դրամով և ավելացվում է 62,3 մլն. դրամ):

Փոփոխության արդյունքում 17,5 մլն. դրամը առաջարկվում է ուղղել ՀՀ ոստիկանության Երևան քաղաքի վարչության Մաշտոցի ՈԲ շենքի կապիտալ վերանորոգման նախագծանախահաշվային փաստաթղթերի ձեռքբերման ֆինանսավորմանը: ՀՀ ոստիկանության պատվերով իրականացվել է հին վարչական շենքի տեխնիկական վիճակի հետազոտություն, որի արդյունքում շենքի տեխնիկական վիճակը ընդհանուր առմամբ գնահատվել է վթարային, իսկ վնասվածության մակարդակը ըստ գործող նորմատիվ փաստաթղթերի սանդղակների դասվել է 4-րդ աստիճանի: Վերը նշված խնդրով պայմանավորված ՀՀ տարածքային կառավարման և ենթակառուցվածքների նախարարության պետական գույքի կառավարման կոմիտեի կողմից առաջարկվել է նոր շենք ք. Երևան Մազմանյան 5 հասցեում, որի հանձնման-ընդունման վերաբերյալ ընթանում է գործընթացը։ Գործընթացի ավարտից հետո կընթանա նոր շենքի նախագծանախահաշվային փաստաթղթերի ձեռքբերման գնման գործընթացը: Շենքի ընդհանուր մակերեսը կազմում է 1858,4 ք/մ, իրականացվել է շենքերի կապիտալ վերանորոգման և վերակառուցման խոշորացված հաշվարկներ, արժեքը որոշվել է համաձայն Հայաստանի Հանրապետության քաղաքաշինության նախարարի 3 ապրիլի 2009թ. թիվ 35-Ն հրամանի՝ 1ք/մ համար սահմանելով 173.700 ՀՀ դրամ, և համաձայն Հայաստանի Հանրապետության քաղաքաշինության նախարարի 2008 թվականի փետրվարի 15-ի թիվ 19-Ն հրամանի նախագծանախահաշվային փաստաթղթերի ձեռքբերման գումարը՝ խոշորացված արժեքի նկատմամբ կիրառվել է 5,5% :

1,6 մլն. դրամը առաջարկվում է ուղղել ՀՀ ոստիկանության անձնագրերի և վիզաների վարչության ք. Երևան, Զաքյան փողոց 3 շենք 118/1 հասցեում տեղակայված շինության կապիտալ վերանորոգման նախագծանախահաշվային փաստաթղթերի ձեռքբերման մասով նախորդ տարվա ընթացքում <<Ալֆա Պրոգրես>> ՍՊԸ-ի հետ 2021 թվականի փետրվարի 19-ին կնքված ՀՀ Ո ԳՀԱՇՁԲ-2021-ՆԱԽ/Զ-21 ծածկագրով պայմանագրի մասով կուտակված պարտավորության մարմանը։

1. **Լրացուցիչ ֆինանսական միջոցների անհրաժեշտությունը և պետական բյուջեի եկամուտներում և ծախսերում սպասվելիք փոփոխությունները**

«Հայաստանի Հանրապետության 2022 թվականի պետական բյուջեում վերաբաշխում, Հայաստանի Հանրապետության կառավարության 2021 թվականի դեկտեմբերի 23-ի N 2121-Ն որոշման մեջ փոփոխություններ ու լրացումներ կատարելու Հայաստանի Հանրապետության ոստիկանությանը գումար հատկացնելու մասին մասին» Հայաստանի Հանրապետության կառավարության որոշման նախագծի ընդունմամբ ՀՀ պետական բյուջեի ծախսերում և եկամուտներում փոփոխություններ չեն առաջանա:

***5. Նախագծի մշակման գործընթացում ներգրավված ինստիտուտները և անձինք.***

ՀՀ ոստիկանություն։

***6. Ակնկալվող արդյունքը.***

Ոստիկանության ստորաբաժանումների շենքային պայմանների բարելավում, տեխնիկական հագեցվածության մակարդակի բարձրացում։

**ՀՀ ոստիկանություն**